SK Úradný vestník Európskej únie L 82/31

ROZHODNUTIE KOMISIE

z 22. marca 2007

o schválení poskytnutia fínskej pomoci pre osivo a osivo obilnín na rok 2006

[oznámené pod číslom K(2007) 1280]

(Iba fínsky a švédsky text je autentický)

(2007/179/ES)

KOMISIA EURÓPSKYCH SPOLOČENSTIEV,

so zreteľom na Zmluvu o založení Európskeho spoločenstva,

so zreteľom na nariadenie Rady (ES) č. 1947/2005 z 23. novembra 2005 o spoločnej organizácii trhu s osivami a o zrušení nariadenia (EHS) č. 2358/71 a nariadenia (EHS) č. 1674/72 (1), a najmä na prvý pododsek jeho článku 8 ods. 2,

so zreteľom na nariadenie Rady (EHS) č. 2358/71 z 26. októbra 1971 o spoločnej organizácii trhu s osivom (2), a najmä na jeho článok 8,

keďže:

(1) Fínska vláda požiadala listom z 18. decembra 2006 o schválenie poskytnutia pomoci poľnohospodárom na obdobie od 1. januára do 31. decembra 2006, ktorá sa týka určitého množstva odrôd osiva a osiva obilnín vypestovaných výlučne vo Fínsku z dôvodu jeho osobitných klimatických podmienok.

(2) Fínsko žiada o schválenie poskytnutia pomoci na hektár pre určité plochy, na ktorých sa pestujú druhy osiva Gramineae (trávy) a Leguminosae (strukoviny) uvedené v prílohe XI k nariadeniu Rady (ES) č. 1782/2003 z 29. septembra 2003, ktorým sa stanovujú spoločné pravidlá režimov priamej podpory v rámci spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov (3), s výnimkou Phleum pratense L. (timotejka), a pre určité plochy, na ktorých sa pestuje osivo obilnín.

(3) Navrhovaná pomoc spĺňa požiadavky ustanovené v článku 8 nariadenia (ES) č. 1947/2005. Týka sa odrôd osiva a osiva obilnín určených na pestovanie vo Fínsku, ktoré sa prispôsobili poveternostným podmienkam v tejto krajine a nepestujú sa v ostatných členských štátoch. Schválenie Komisie by sa malo vzťahovať len na odrody uvedené v zozname fínskych odrôd, ktoré sa pestujú výlučne vo Fínsku.

(4) Malo by sa prijať ustanovenie, že Komisia bude informovaná o opatreniach, ktoré Fínsko prijalo v snahe dodržať obmedzenia ustanovené v tomto rozhodnutí,

PRIJALA TOTO ROZHODNUTIE:

Článok 1

Fínsku sa na obdobie od 1. januára do 31. decembra 2006 povoľuje poskytnúť pomoc pestovateľom so sídlom na jeho území, ktorí pestujú certifikované osivo a certifikované osivo obilnín uvedené v prílohe, a to do výšky pomoci ustanovenej v danej prílohe.

Schválenie sa vzťahuje len na odrody, ktoré sú uvedené vo fínskom národnom katalógu a pestujú sa výlučne vo Fínsku.

Článok 2

Fínsko prostredníctvom vhodného kontrolného systému zabezpečí, aby sa pomoc poskytla len pre odrody uvedené v prílohe.

Článok 3

Fínsko zašle Komisii zoznam príslušných certifikovaných odrôd, ako aj každú jeho aktualizáciu a informuje ju o plochách a množstvách osiva a osiva obilnín, pre ktoré sa pomoc poskytuje.

Článok 4

Toto rozhodnutie sa uplatňuje od 1. januára 2006.

Článok 5

Toto rozhodnutie je určené Fínskej republike.

V Bruseli 22. marca 2007 Za Komisiu Mariann FISCHER BOEL členka Komisie

(1) Ú. v. EÚ L 312, 29.11.2005, s. 3.

(2) Ú. v. ES L 246, 5.11.1971, s. 1. Nariadenie zrušené nariadením (ES) č. 1947/2005.

(3) Ú. v. EÚ L 270, 21.10.2003, s. 1. Nariadenie naposledy zmenené a doplnené nariadením (ES) č. 2013/2006 (Ú. v. EÚ L 384, 29.12.2006, s. 13).